Wilde perde: Hiënas word verskuif - Ministeries - Republikein
Friday, April 19th, 06:13:26
Wilde perde: Hiënas word verskuif
Tanja Bause - Die ministerie van die omgewing en toerisme het besluit om die hiënas te verskuif, wat die wilde perde in die Namib die afgelope sewe jaar teister.
Volgens die woordvoerder van die ministerie, mnr. Romeo Muyunda, het hulle verlede jaar in Desember verskeie onsuksesvolle pogings aangewend om die hiënas te vang en te verskuif.
“Ons gaan nou in Januarie weer probeer. Intussen monitor ons die perde en veral die vullens om seker te maak die hiënas vang hulle nie terwyl ons aan ’n oplossing werk nie,” het hy gesê.
Volgens Muyunda het die hiënas geen perd of vul sedert 10 Desember verlede jaar gevang nie.
“Tien vullens is tussen November en Desember gebore en daar is tans 81 volwasse perde oor, wat 33 merries en 48 hingste insluit,” het hy gesê.
Volgens die Namibia Wild Horses Foundation is verskeie vullens vanjaar reeds gebore.
Ná ’n droogte van vyf jaar, en die hiënas se voortdurende jag op die perde het die wilde perde-bevolking drasties afgeneem. Sedert 2012 het geen vul oorleef nie, wat beteken die jongste perd is ses jaar oud.
In 2013 het die hiënas 100 perde gevang en doodgemaak, waarvan 50 vullens was.
Die bevolking het toe van 286 tot 81 perde gedaal.